รายงานพิเศษ : นวัตกรรมเครื่องวิเคราะห์ความหอมของข้าว
ข้าว เป็นพืชเศรษฐกิจที่สำคัญของไทย  เพราะเป็นอาหารหลักและสินค้าส่งออกที่ทำรายได้ให้กับประเทศ    จังหวัดสุพรรณบุรี  มีพื้นที่ปลูกข้าว คิดเป็นร้อยละ 62.16 ของพื้นที่ทำการเกษตร ซึ่งถือเป็นพืชเศรษฐกิจที่สำคัญ และสร้างรายได้ให้กับจังหวัดสุพรรณบุรีเช่นกัน   รวมทั้งจังหวัดสุพรรณบุรี มีสถาบันวิทยาศาสตร์ข้าวแห่งชาติ  ซึ่งเป็นหน่วยงานวิเคราะห์วิจัยเชิงลึก ที่สามารถวิเคราะห์ความหอมของข้าวด้วยเครื่องจมูกเล็กทรอนิกส์ แทนการใช้คนดม เพื่อบอกถึงความแตกต่างและไม่แตกต่างของกลิ่น  นอกจากนี้  สถาบันวิทยาศาสตร์ข้าวแห่งชาติ  ยังสามารถวิเคราะห์ความหอมในข้าวด้วยเครื่องแก๊สโครมาโทกราฟี เพื่อบอกถึงปริมาณและชนิดของกลิ่น


นายอภิชาติ  ลาวัณย์ประเสริฐ  ผู้อำนวยการสถาบันวิทยาศาสตร์ข้าวแห่งชาติ   กล่าวว่า  สถาบันวิทยาศาสตร์ข้าวแห่งชาติ  เป็นหน่วยงานวิเคราะห์วิจัยข้าวเชิงลึกที่สามารถพัฒนาพันธุ์ข้าว และกลิ่นของข้าวให้เหมาะสมกับความต้องการของตลาดได้ 


สถาบันวิทยาศาสตร์ข้าวแห่งชาติ  เป็นหน่วยงานที่เน้นการศึกษา วิเคราะห์ วิจัยเกี่ยวกับข้าว โดยใช้วิทยาศาสตร์และเทคโนโลยีขั้นสูง  ซึ่งบูรณาการระหว่างสาขาวิชาต่างๆ และหน่วยปฏิบัติการฐานพันธุกรรมข้าว ก่อนส่งต่อให้หน่วยปฏิบัติการปรับปรุงพันธุ์และการจัดการพืช ทำหน้าที่ทดสอบ ปรับใช้นวัตกรรมและองค์ความรู้ใหม่ถ่ายทอดสู่ศูนย์วิจัยข้าวต่างๆ นำไปต่อยอดใช้ประโยชน์กับกลุ่มเป้าหมายที่เป็นชาวนาต่อไป

อัศวิน   โพธิ์ทัย   ถ่ายภาพ

อรจินดา  บุรสมบูรณ์  สำนักข่าว  กรมประชาสัมพันธ์  รายงาน